b'\n_START_ARTICLE_\nFizikos ir matematikos institutas\n_START_PARAGRAPH_\nFizikos ir matematikos institutas (sutr. FMI)\xc2\xa0\xe2\x80\x93 buv\xc4\x99s Lietuvos moksl\xc5\xb3 akademijos mokslo institutas, \xc4\xafkurtas 1956\xc2\xa0m. ir 1977\xc2\xa0m. reorganizuotas \xc4\xaf Fizikos institut\xc4\x85 ir Matematikos ir kibernetikos institut\xc4\x85. Pagrindin\xc4\x97s mokslini\xc5\xb3 tyrim\xc5\xb3 sritys buvo tikimybin\xc4\x97 skai\xc4\x8di\xc5\xb3 teorija, teorin\xc4\x97 ir eksperimentin\xc4\x97 fizika, astronomija.\n_START_SECTION_\nIstorija\n_START_PARAGRAPH_\n1956\xc2\xa0m. spalio 1 d. buvo reorganizuotas Lietuvos moksl\xc5\xb3 akademijos Fizikos ir technikos institutas (kartu su LMA \xc4\xafkurtas 1941\xc2\xa0m. kaip Technikos institutas, reorganizuotas 1952\xc2\xa0m.) ir padalintas \xc4\xaf tris naujus, i\xc5\xa1 kuri\xc5\xb3 vienas buvo Fizikos ir matematikos institutas. \xc5\xa0io instituto steigimo iniciatoriai buvo Adolfas Jucys (paskirtas jo direktoriumi), Povilas Brazd\xc5\xbei\xc5\xabnas, o prad\xc5\xbeioje sudar\xc4\x97 trys padaliniai: Matematikos sektorius (vadovas Jonas Kubilius), Teorin\xc4\x97s fizikos sektorius (vadovas Adolfas Jucys), Puslaidininki\xc5\xb3 laboratorija (vadovas Povilas Brazd\xc5\xbei\xc5\xabnas)._NEWLINE_1961\xc2\xa0m. prad\xc4\x97tas leisti mokslo \xc5\xbeurnalas \xe2\x80\x9eLietuvos matematikos rinkinys\xe2\x80\x9c._NEWLINE_1962\xc2\xa0m. Adolfo Jucio pastangomis \xc4\xafkurtas skai\xc4\x8diavimo centras. (prad\xc4\x97tas statyti dar 1961\xc2\xa0m.), t\xc5\xb3 pa\xc4\x8di\xc5\xb3 met\xc5\xb3 liepos 14 d. paleista pirmoji Lietuvoje elektronin\xc4\x97 skai\xc4\x8diavimo ma\xc5\xa1ina BESM-2M ir veik\xc4\x97 iki 1971\xc2\xa0m. pavasario. Jos vietoje 1972\xc2\xa0m. buvo sumontuota modernesn\xc4\x97 BESM-6. Ta\xc4\x8diau dar 1968\xc2\xa0m. buvo paleista BESM-4. 1976\xc2\xa0m. prad\xc4\x97jo veikti antroji BESM-6, o 1992\xc2\xa0m. abi BESM-6 buvo i\xc5\xa1jungtos._NEWLINE_1967\xc2\xa0m., i\xc5\xa1sipl\xc4\x97tus puslaidininki\xc5\xb3 fizikos tyrimams, nuo instituto atsiskyr\xc4\x97 Puslaidininki\xc5\xb3 fizikos institutas, o FMI vadovauti \xc4\x97m\xc4\x97 Vytautas Statulevi\xc4\x8dius._NEWLINE_1977\xc2\xa0m. sausio 1 d. institutas buvo padalintas \xc4\xaf du naujus: Fizikos institut\xc4\x85 ir Matematikos ir kibernetikos institut\xc4\x85. Pastarasis 1990\xc2\xa0m. pervadinta \xc4\xaf Matematikos ir informatikos institut\xc4\x85.'